b"\n_START_ARTICLE_\nLlengua de signes catalana\n_START_SECTION_\nHist\xc3\xb2ria\n_START_PARAGRAPH_\nNo se sap exactament quan apareix la LSC, per\xc3\xb2 se sap que la primera escola per a infants sords a Catalunya es va fundar a Barcelona el 4 de febrer de 1800. Tant aquesta com altres escoles fundades a principis i mitjan del segle XX no es basaven en l'\xc3\xbas de la LSC, sin\xc3\xb3 que utilitzaven l'anomenat m\xc3\xa8tode oral. M\xc3\xa9s endavant, a partir del 1994, la LSC va obtenir reconeixement oficial i es va comen\xc3\xa7ar a utilitzar el m\xc3\xa8tode biling\xc3\xbce en diverses escoles per a persones sordes._NEWLINE_El 1985 es va publicar el que podria considerar-se el primer diccionari de la LSC, amb el t\xc3\xadtol Lenguaje de signos manuales. El 1988 es va organitzar el primer curs de professors de la LSC.\n_START_SECTION_\nRelacions amb altres lleng\xc3\xbces\n_START_PARAGRAPH_\nCom succeeix amb la majoria de lleng\xc3\xbces signades la llengua de signes catalana no guarda cap relaci\xc3\xb3 de parentiu amb les lleng\xc3\xbces parlades en el seu mateix territori. Les lleng\xc3\xbces de signes poden ser agrupades per relacions de parentiu amb altres lleng\xc3\xbces signades. La llengua de signes catalana es classifica en la fam\xc3\xadlia de la llengua de signes francesa, per\xc3\xb2 la transmissi\xc3\xb3 a Catalunya hauria estat molt aviat i la relaci\xc3\xb3 actual no \xc3\xa9s gaire evident._NEWLINE_Al contrari de la situaci\xc3\xb3 de biling\xc3\xbcisme entre les lleng\xc3\xbces orals, catal\xc3\xa0 i castell\xc3\xa0, la comunitat de signants de Catalunya nom\xc3\xa9s utilitza la llengua de signes catalana sense coexist\xc3\xa8ncia amb la llengua de signes espanyola. S'estima un 70% d'intel\xc2\xb7ligibilitat nom\xc3\xa9s amb la llengua de signes espanyola i un percentatge similar amb la llengua de signes valenciana.\n_START_SECTION_\nPremi LSC\n_START_PARAGRAPH_\nEl maig de 2015 el Departament de Cultura va crear el Premi LSC de foment de la llengua de signes catalana, un guard\xc3\xb3 institucional que t\xc3\xa9 com a objectiu recon\xc3\xa8ixer  persones, entitats i iniciatives que contribueixen al foment, la difusi\xc3\xb3 i el prestigi de la llengua de signes catalana (LSC). Aquest premi forma part dels guardons oficials de la Generalitat en relaci\xc3\xb3 amb la projecci\xc3\xb3 i el foment de  les lleng\xc3\xbces de Catalunya, com els premis Pompeu Fabra per al catal\xc3\xa0 i el premi Rob\xc3\xa8rt Lafont, de promoci\xc3\xb3 de la llengua occitana. El premi LSC de foment de la llengua de signes catalana t\xc3\xa9 car\xc3\xa0cter biennal i s\xe2\x80\x99atorgar\xc3\xa0 en aquestes tres categories: a una persona signant per la seva traject\xc3\xb2ria, a una entitat i a una iniciativa que hagin destacat en el foment i la recerca sobre la llengua de signes catalana."